สอบถามหน่อยค่ะคือตั้งครรภ์ได้6wตรวจยังไม่เจอถุงตั้งครรภ์ในมดลูกมีอาการท้องอืดปวดตรงขาหนีบขวาใกล้ๆหัวหน่าว..หน่วงๆท้องน้อย.มีโอกาศตั้งครรภ์นอกมดลูกมั้ยค่ะ
สวัสดีค่ะ โดยปกติ เมื่ออายุครรภ์ที่ 4 สัปดาห์ การตรวจอัลตราซาวด์ จะเริ่มเห็นถุงการตั้งครรภ์ (gestational sac) ได้ และเมื่อมีอายุครรภ์ที่ 5 สัปดาห์ ก็จะเห็นถุงการตั้งครรภ์ได้ชัดเจน และจะเริ่มเห็นถุงไข่แดง ซึ่งจะมีขนาดเท่าจุดของปากกา และหากอายุครรภ์ได้ 6 สัปดาห์แล้ว ก็จะเริ่มเห็นตัวอ่อนทารก และเริ่มเห็นการเต้นของหัวใจของตัวอ่อนทารกได้ดังนั้น หากจำวันที่ประจำเดือนมาครั้งสุดท้ายได้แน่นอน และมีอายุครรภ์ที่ 6 สัปดาห์แล้ว แต่ยังอัลตราซาวด์ไม่เห็นถุงการตั้งครรภ์ ก็อาจเป็นไปได้ว่าเกิดการตั้งครรภ์นอกมดลูกขึ้น แต่หากจำวันที่ประจำเดือนมาครั้งสุดท้ายได้ไม่แน่นอน อายุครรภ์ที่นับอาจผิดพลาดก็ได้ ซึ่งก็อาจต้องตรวจอัลตราซาวด์ติดตามดูไปก่อนดังนั้น หากอายุครรภ์ 6 สัปดาห์แน่นอน ก็ควรพบสูติ-นรีแพทย์เพื่อตรวจวินิจฉัยว่าเกิดการตั้งครรภ์นอกมดลูกหรือไม่ แต่หากไม่แน่ใจเรื่องอายุครรภ์ แนะนำควรสังเกตอาการไปก่อน หากอาการปวดตรงขาหนีบและหน่วงท้องน้อยเป็นมากขึ้นเรื่อยๆ หรือมีเลือดออกจากช่องคลอด ก็ควรรีบไปพบสูติ-นรีแพทย์โดยเร็วค่ะ แต่หากอาการปวดเป็นไม่มาก ไม่มีเลือดออกจากช่องคลอด อาการดังกล่าวก็ถือเป็นอาการที่พบขณะตั้งครรภ์ได้ค่ะ